"Cred în justiţie, nu am de gând să fug", a declarat Dani Alves, marţi dimineaţă, prin videoconferinţă, în faţa tribunalului din Barcelona, care examinează cererea de eliberare condiţionată formulată de avocatul său, potrivit news.ro.
Fostul jucător al FC Barcelona, condamnat la 22 februarie la patru ani şi jumătate de închisoare pentru viol, s-a exprimat prin videoconferinţă de la închisoarea Brians 2, unde îşi ispăşeşte pedeapsa.
Înaintea discursului său, parchetul se opusese cererii de eliberare a acestuia, pe motiv că exista încă riscul ca acesta să fugă, având în vedere forţa sa economică şi pedeapsa ridicată impusă.
Fostul jucător, în vârstă de 40 de ani, a fost condamnat la 22 februarie de un tribunal din Barcelona la patru ani şi jumătate de închisoare şi la plata a 150.000 de euro către victimă pentru violul care a avut loc în decembrie 2022 într-un club de noapte.
Procurorul ceruse nouă ani de închisoare.